Tweetalige beleid sorg vir pret | Netwerk24
Deur Leon Postma, Elarduspark 23 Februarie 2017 10:00
Ek het, as oudlugmagvlieënier, Gerhard van Huyssteen se rubriek (18.02) oor die tweetalige lugruim van destyds baie geniet.
Die hele SA Weermag, dit wil sê die leër, lugmag, vloot, sowel as die geneeskundige diens, het 'n tweetalige beleid gehad. Dit het gegeld vir sowel alle militêre parades as amptelik geskrewe kommunikasie.
Hierdie tweetaligheid was vir 'n volle kalendermaand en het nie weekliks verander nie. Destyds was daar nie e-pos en faksmasjiene gewees nie en selfs die seine wat per teleks (teledrukker) uitgestuur is, moes aan hierdie tweetalige beleid voldoen.
Dit het my laat terugdink wat 'n goeie vriend van my, reeds etlike jare oorlede, ervaar het tydens sy vliegopleiding op Langebaan. Net ter agtergrond. Wanneer vir uitry-instruksies (taxi instructions) van die beheertoring gevra is, moes gespesifiseer word of die lugdruk (QNH) in duim of millibar gegee moes word omdat nie al die hoogte­meters in die metrieke stelsel gekalibreer was nie. Hierdie lugdruk is dan op die hoogtemeter ingestel, wat verseker het dat alle vliegtuie se hoogtemeters op daardie vliegveld dieselfde hoogtelesing vir die vlieëniers sou aandui.
Hy het sy vliegopleiding juis in 'n Afrikaanse maand ontvang. Teen die tyd dat hy solo gegaan het, was dit toe in 'n Engelse maand. Hy was 'n plaasseun en het destyds met 'n Afrikaanse aksent Engels net vir eie gebruik gepraat. 'n Hele rits prosedures moes gedoen word alvorens daar gevlieg word. Nadat al die inspeksies en gebooie (checks and vital actions) voltooi is, vra hy die beheertoring toe vir sy uitry-instruksies. "Langebaan Impala xxx, your taxi instruct­ions for one hour general flying and your QNH in thumbs."